หุ้น,น้ำมันสหรัฐปิดร่วง/ทองพุ่งแรง กังวลสถานการณ์ยูเครน 
หุ้นดาวโจนส์ปิดร่วง 622.24 จุด วิตกสถานการณ์ในยูเครน ขณะที่ราคาน้ำมันลงแรง 1.90 ดอลลาร์ ส่วนทองคำพุ่ง30.50 ดอลลาร์
18 ก.พ. 2565

ดัชนีเฉลี่ยอุตสาหกรรมดาวโจนส์ปิดที่ 34,312.03 จุด ลดลง 622.24 จุด หรือ -1.78%, ดัชนี เอสแอนด์พี 500 ปิดที่ 4,380.26 จุด ลดลง 94.75 จุด หรือ -2.12% และดัชนีแนสแดค ปิดที่ 13,716.72 จุด ลดลง 407.38 จุด หรือ -2.88%ภาวะการซื้อขายในตลาดหุ้นนิวยอร์กเต็มไปด้วยความตื่นตระหนก เนื่องจากนักลงทุนวิตกกังวลถึงความเป็นไปได้ที่รัสเซียจะบุกโจมตียูเครน ซึ่งจะส่งผลให้ชาติตะวันตกซึ่งรวมถึงสหรัฐใช้มาตรการคว่ำบาตรทางเศรษฐกิจต่อรัสเซียสัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนมีนาคม ลดลง 1.90 ดอลลาร์ ปิดที่ 91.76 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนเมษายน ลดลง 1.84 ดอลลาร์ ปิดที่ 92.97 ดอลลาร์ต่อบาร์เรล หลังมีสัญญาณบ่งชี้ถึงความคืบหน้าในการเจรจาข้อตกลงนิวเคลียร์อิหร่าน ซึ่งอาจปูทางให้อิหร่านกลับมาส่งออกน้ำมันสู่ตลาดโลกราคาทองคำโคเม็กซ์งวดส่งมอบเดือนเมษายน เพิ่มขึ้น 30.50 ดอลลาร์ ปิดที่ 1,902.00 ดอลลาร์ต่อออนซ์